**Anexă**

**REGULAMENT**

**privind desfăşurarea activităţii comerciale cu produse şi servicii de piaţă**

**pe raza administrativ-teritorială a Municipiului Târgu Mureş**

**CAPITOLUL I**

**Dispoziţii generale**

**Art. 1**

Prezentul regulament reglementează activităţile din sectorul comercial şi al serviciilor de piaţă care se desfăşoară pe raza administrativ-teritorială a Municipiului Târgu Mureş şi stabileşte regulile generale de comercializare, obiectul activităţilor de comercializare, cerinţele şi criteriile necesare desfăşurării acestor activităţi, tipurile şi procedurile de emitere a actelor administrativ pentru exercitarea activităţilor de comercializare, precum şi taxele privind eliberarea acestora.

**Art. 2**

Activitatea de comercializare a produselor şi serviciilor de piaţă se poate desfăşura permanent, ocazional sau temporar, în structuri de vânzare cu sediul fix, situate în zone publice, zone de altă natură destinată folosinţei publice şi în imobile - construcţii şi/sau teren - proprietăţi private destinate accesului publicului, aflate pe teritoriul administrativ al Municipiului Târgu Mureş, în condiţiile prevăzute în prezentul regulament.

**Art. 3**

Desfăşurarea activităţii de comercializare a produselor şi serviciilor de piaţă nu exonerează comercianţii - operatorii economici - de obligaţia de a obţine, înainte de începerea activităţii, autorizaţiile, avizele, brevetele, licenţele, permisele, aprobările sau alte asemenea acte administrativ prealabile ori ulterioare autorizării, prevăzute în legi speciale şi acte normative specifice.

**Art. 4**

Activitatea de comercializare a produselor şi serviciilor de piaţă pe raza administrativ-teritorială a Municipiului Târgu Mureş este permisă a se desfăşura numai după emiterea, în acest sens, a actului administrativ al primarului.

**Art. 5**

În înţelesul prezentului regulament, în cuprinsul Anexei nr.1 la prezentul regulament sunt reproduşi termenii definiţi la art.4 din Ordonanţa Guvernului nr.99/2000 privind comercializarea produselor şi serviciilor de piaţă, republicată.

**CAPITOLUL II**

**Obiectul activităţilor de comercializare a produselor şi serviciilor de piaţă**

**Art. 6**

Activităţile de comercializare, în sensul prezentului regulament, se exercită cu referire la produsele şi serviciile de piaţă încadrate în clasele prevăzute în Anexa nr. 2 la prezentul regulament, conform tabelului din Ordonanţa Guvernului nr.99/2000, actualizat corespunzător cu Ordinul preşedintelui Institutului Naţional de Statistică nr.337/2007 privind actualizarea Clasificării activităţilor din economia naţională - CAEN Rev.2, şi sunt permise numai după obţinerea, anterior desfăşurării acestora şi cu îndeplinirea cerinţelor stabilite în prezentul regulament, a actului administrativ emis de primar.

**Art. 7**

Sunt exceptate de la prevederile prezentului regulament activităţile de comercializare având ca obiect:

a) produsele medicamentoase şi dispozitivele medicale;

b) produsele agricole, agroalimentare şi de floricultură obţinute în gospodăriile/fermele proprii vândute de producătorii agricoli individuali în pieţele agroalimentare sau mixte, la locurile de producţie, precum şi în cadrul târgurilor organizate de primărie, în baza atestatului de producător;

c) bunurile din producţia proprie a meşteşugarilor şi artizanilor, vândute la locurile de producţie;

d) combustibilii pentru uzul mijloacelor de transport, inclusiv cei comercializaţi prin staţii de distribuţie;

e) lucrările, brevetele şi invenţiile, precum şi publicaţiile de natură ştiinţifică sau informativă realizate de titularii acestora;

f) tipăriturile, pliantele, broşurile şi albumele, realizate în scopul prezentării patrimoniului cultural deţinut de muzee, centre de cultură, teatre sau alte instituţii similare acestora, ori bunurile culturale sau cu caracter promoţional specifice activităţii instituţiilor culturale, şi comercializate prin fondul propriu al fiecărei instituţii culturale sau cu prilejul unor manifestări cultural-artistice organizate de acestea;

g) mărfurile vândute către vizitatori, în cadrul festivalurilor, târgurilor, saloanelor sau al altor manifestări expoziţionale, cu condiţia ca acestea să facă obiectul manifestărilor respective şi organizatorii să obţină, anterior desfăşurării acestora şi cu îndeplinirea cerinţelor stabilite în prezentul regulament, actul administrativ emis de primar;

h) produsele confiscate şi valorificate conform dispoziţiilor legale în vigoare;

i) produsele şi serviciile de piaţă reglementate prin acte normative speciale.

**Art. 8**

În vedereaasigurării şi dezvoltării unui sistem de baze de date privind reţeaua şi tipurile de distribuţie ale unor servicii de piaţă care răspund necesităţilor de consum ale consumatorilor, necuprinse la art.6, cum ar fi cele din sectorul hotelier, din domeniul serviciilor de asigurare şi birouri de schimb, al agenţiilor imobiliare, turistice, de publicitate şi de design, încadrate în clasele din CAEN Rev.2, sunt prevăzute în Anexa nr. 3 la prezentul regulament şisunt permise numai după obţinerea, anterior desfăşurării acestora şi cu îndeplinirea cerinţelor stabilite în prezentul regulament, a actului administrativ emis de primar.

**CAPITOLUL III**

**Cerinţe şi criterii necesare pentru desfăşurarea activităţii de comercializare**

**a produselor şi serviciilor de piaţă**

**Art. 9**

Exerciţiul comercial poate fi desfăşurat numai de către comercianţii - operatorii economici - care îndeplinesc cumulativ următoarele cerinţe de legalitate:

a) sunt constituiţi şi înregistraţi legal în una din următoarele forme organizaţionale: persoane fizice autorizate, întreprinderi individuale, întreprinderi familiale, societăţi comerciale, societăţi şi companii naţionale, regii autonome şi organizaţii cooperatiste, sucursalele înfiinţate de acestea, organizaţii, asociaţii şi fundaţii, precum şi alte persoane juridice care se înregistrează în registrul comerţului potrivit unor acte normative speciale;

b) au ca obiect de activitate principal sau secundar comercializarea produselor şi serviciilor de piaţă prevăzute la art.6 şi art.8;

c) deţin autorizaţiile de funcţionare eliberate în conformitate cu reglementările legale în vigoare sau deţin certificate constatatoare emise de către oficiile registrului comerţului de pe lângă tribunale care atestă că s-a înregistrat declaraţia-tip pe propria răspundere, din care rezultă că sunt îndeplinite condiţiile de funcţionare prevăzute de legislaţia specifică în domeniul sanitar, sanitar-veterinar, protecţiei mediului şi protecţiei muncii, pentru activităţile declarate;

d) este asigurată corelarea desfăşurării unui exerciţiu comercial într-o structură de vânzare cu sediul fix, cu conţinutul, după caz, al:

i) certificatului de urbanism şi al autorizaţiei de construire;

ii) referinţelor înscrise în cartea funciară a imobilului - construcţii şi/sau teren;

iii) funcţiunilor şi utilizărilor admise în zonele cuprinse în intravilanul Municipiului Târgu Mureş prevăzute în Regulamentul Local de Urbanism aferent Planului Urbanistic General, în vigoare;

e) este asigurată corelarea desfăşurării unui exerciţiu comercial în zone publice, cu conţinutul documentaţiilor de urbanism şi cu cel al acordului administratorului terenului;

f) deţin actul administrativ emis de primar, prin care se permite comerciantului - operatorului economic - desfăşurarea activităţii de comercializare a produselor şi serviciilor de piaţă.

**Art. 10**

(1) Punerea în funcţiune şi exploatarea acelor structuri de vânzare situate în clădiri şi amenajări care au obligaţia, prin lege, să îndeplinească cerinţa esenţială - securitate la incendiu - conferită prin avizul şi/sau autorizaţia emise în acest sens, sunt responsabilităţi în sarcina exclusivă a deţinătorilor acestora (titularii unui drept real asupra unui imobil - construcţii şi/sau teren - identificat prin număr cadastral), conform prevederilor legale în materie.

(2)Verificarea de către primar, prin Serviciul autorizări activităţi economice, din punctul de vedere al regularităţii, legalităţii şi de îndeplinire a cerinţei prevăzută la alin. (1), excede competenţelor stabilite prin lege acestuia, iar responsabilitatea privind conformarea la normele de securitate la incendiu revine exclusiv beneficiarului actului administrativ emis de primar pentru desfăşurarea activităţii de comercializare a produselor şi serviciilor de piaţă, conform prevederilor legale în materie.

(3)Exploatarea structurilor de vânzare situate în clădiri ori spaţii amenajate în clădiri cu destinaţia de comerţ - de tipul: baruri, cluburi, discoteci, restaurante, centre comerciale, magazine, supermagazine şi hipermagazine - precum şi cu destinaţia de turism - de tipul: hoteluri, moteluri, hosteluri, vile turistice, pensiuni, apartamente şi camere de închiriat în regim hotelier - şi care nu au îndeplinită cerinţa esenţială - securitate la incendiu - obligă beneficiarii actului administrativ emis de primar pentru desfăşurarea activităţii de comercializare a produselor şi serviciilor de piaţă, să amplaseze, până la obţinerea avizului şi/sau autorizaţiei de securitate la incendiu, panouri de înştiinţare cu următorul conţinut: «Acest spaţiu funcţionează fără autorizaţia de securitate la incendiu», conform prevederilor legale în materie.

**Art. 11**

Cerinţe tehnice şi de regularitate pentru desfăşurarea activităţii de comercializare a produselor şi serviciilor de piaţă:

a) orice exerciţiu comercial se desfăşoară cu respectarea întocmai a normelor de convieţuire socială şi cu asigurarea unui climat de ordine şi linişte publică necesar desfăşurării normale atât a activităţii economice cât şi a vieţii cotidiene a cetăţenilor;

b) activităţile comerciale cu produse din sectorul alimentar şi de alimentaţie publică se efectuează cu personal calificat, care îndeplineşte cerinţele profesionale stabilite prin lege;

c) comercianţii îşi vor organiza activitatea astfel încât operaţiunile de aprovizionare cu marfă a structurilor de vânzare şi operaţiunile de desfacere a produselor şi serviciilor să se desfăşoare fără afectarea traficului rutier şi pietonal din proximitatea acestora, să respecte programul de aprovizionare a unităţilor comerciale instituit la nivelul municipalităţii, iar accesul consumatorilor la bunurile şi serviciile comercializate să fie unul facil şi care să urmărească asigurarea protecţiei vieţii, sănătăţii, securităţii şi intereselor economice ale acestora, precum şi a mediului;

**Art. 12**

Restricţii privind tipul şi modul de prezentare a produselor şi serviciilor comercializate:

a) este interzisă vânzarea şi expunerea spre vânzare a băuturilor alcoolice, a tipăriturilor şi înregistrărilor audio şi video cu conţinut obscen, în incinta unităţilor de învăţământ de toate gradele, a căminelor şi locurilor de cazare pentru elevi şi studenţi, în curţile acestor imobile, precum şi pe trotuarele sau pe aleile de acces în aceste unităţi; este interzisă, de asemenea, vânzarea ori expunerea spre vânzare a ţigărilor şi produselor din tutun în incinta acestor unităţi, cu excepţia celor destinate învăţământului superior;

b) este interzisă comercializarea, distribuirea, oferirea gratuită, transmiterea sau intermedierea transmiterii plantelor, produselor vegetale şi/sau substanţelor care prin forma ambalajului, conţinut, prezentare, instrucţiuni de utilizare, publicitate sau denumire induc sau pot induce ideea că utilizarea acestora, indiferent de procedeul de administrare, ar putea avea efecte similare celor ale plantelor, substanţelor şi preparatelor stupefiante sau psihotrope;

c) este interzisă comercializarea, distribuirea, oferirea gratuită, transmiterea sau intermedierea transmiterii plantelor, produselor vegetale şi/sau substanţelor care prezintă indicaţii şi/sau contraindicaţii, instrucţiuni de utilizare, publicitate sau denumire ce pot fi asemănate cu medicamentele sau suplimentele alimentare fără ca ele să fie autorizate sau, după caz, notificate şi înregistrate conform prevederilor legale;

d) este interzisă publicitatea de orice fel pentru plantele, produsele şi substanţele menţionate la lit. b) şi c);

e) este interzisă aprovizionarea structurilor de vânzare în afara programului instituit la nivelul municipalităţii, precum șimarcarea, în scopul rezervării abuzive pentru folosinţa exclusivă, a locurilor de parcare din faţa acestora cu obiecte neconforme, cum ar fi: lăzi, ambalaje, etc.;

f) este interzisă expunerea în faţa şi pe faţadele clădirilor, precum şi în vitrinele spaţiilor de comercializare, după caz, a articolelor şi materialelor care aduc atingere demnităţii persoanei, a pudorii şi a moralităţii publice, cum ar fi, fără a ne limita doar la acestea: articole specifice activităţii de pompe funebre şi similare, unele obiecte de instalaţii sanitare, materiale cu caracter obscen explicit, etc.;

g) este interzisă exercitarea de activităţi de comerţ cu ridicata şi comerţ cu amănuntul pe aceeaşi suprafaţă de vânzare dintr-o structură de vânzare.

**CAPITOLUL IV**

**Actele administrative pentru comercializarea produselor şi serviciilor de piaţă**

**Secţiunea 1**

**Dispoziţii comune**

**Art. 13**

Actele administrative pe care le emite primarul, la cerere şi cu îndeplinirea condiţiilor prevăzute în prezentul regulament, pentru comercializarea produselor şi serviciilor de piaţă pe teritoriul administrativ al Municipiului Târgu Mureş, sunt, după caz:

1. avizul de funcţionare;
2. autorizaţia de alimentaţie publică;
3. acordul pentru orarul de funcţionarea structurii de vânzare.

**Art. 14**

Termenul pentru soluţionarea cererii privind emiterea actului administrativ pentru comercializarea produselor şi serviciilor de piaţă este de 30 de zile de la depunerea acesteia.

**Art. 15**

Cererea privind emiterea actului administrativ pentru comercializarea produselor şi serviciilor de piaţă este supusă procedurii aprobării tacite.

**Art. 16**

La depunerea cererii privind emiterea actului administrativ pentru comercializarea produselor şi serviciilor de piaţă, atât direct la Biroul unic cât şi în versiune electronică, solicitantul va primi, pe lângă numărul şi data înregistrării acesteia, şi informaţiile prevăzute la art.14 - 15.

**Art. 17**

Cererea şi documentaţia necesară în vederea emiterii actului administrativ pentru comercializarea produselor şi serviciilor de piaţă se depun şi se înregistrează la Biroul unic numai dacă solicitantul prezintă toate documentele prevăzute în prezentul regulament.

**Art. 18**

1. În situaţia în care documentaţia depusă în versiune electronică este incompletă, Biroul unic va notifica solicitantul, în termen de 5 zile lucrătoare, cu privire la obligaţia acestuia de a prezenta în termen de 10 zile lucrătoare documentele lipsă.
2. Neprezentarea documentelor lipsă în termenul prevăzut la alin.(1) atrage clasarea cererii şi returnarea documentaţiei solicitantului, prin grija Biroului unic.

**Art. 19**

Actul administrativ pentru comercializarea produselor şi serviciilor de piaţă se emite, după caz, pentru:

1. fiecare sediu propriu (sediu social lucrativ sau sediu secundar lucrativ (punct de lucru)) al comerciantului - operatorului economic - declarat la registrul comerţului;
2. fiecare sediu secundar lucrativ (punct de lucru) al comerciantului - operatorului economic - declarat la registrul comerţului, situat în centrele comerciale, în centrele publice de desfacere - pieţe - sau în alte zone publice;
3. activităţile pe care comerciantul - operatorul economic - le desfăşoară în afara sediilor proprii.

**Art. 20**

Actul administrativ pentru comercializarea produselor şi serviciilor de piaţă în mod permanent este valabil pentru anul în care acesta este emis.

**Art. 21**

Actul administrativ pentru comercializarea produselor şi serviciilor de piaţă în mod ocazional sau temporar este valabil pentru perioada aprobată.

**Art. 22**

Actul administrativ pentru comercializarea produselor şi serviciilor de piaţă poate fi modificat, la solicitarea titularului şi în condiţiile prevăzute în prezentul regulament.

**Art. 23**

În cazul pierderii, furtului sau distrugerii actului administrativ pentru comercializarea produselor şi serviciilor de piaţă, se poate emite, la solicitarea titularului şi în condiţiile prevăzute în prezentul regulament, un duplicat al acestuia.

**Art. 24**

Actul administrativ pentru comercializarea produselor şi serviciilor de piaţă se retrage în următoarele situaţii:

(1) La cererea titularului, caz în care se va depune şi exemplarul original al acestuia, prin dispoziţie a primarului, pe baza referatului şi a proiectului de dispoziţie întocmite de Serviciul autorizări activităţi economice.

(2) La solicitarea autorităţilor publice abilitate, prin dispoziţie a primarului, pe baza referatului şi a proiectului de dispoziţie întocmite de Serviciul autorizări activităţi economice.

(3) La propunerea Direcţiei Poliţia Locală, pe baza referatului întocmit de către serviciile/compartimentele de specialitate din cadrul acesteia, prin dispoziţie a primarului, pe baza referatului şi a proiectului de dispoziţie întocmite de Serviciul autorizări activităţi economice.

(4) Ca urmare a constatării încetării desfăşurării activităţii, la solicitarea Direcţiei Poliţia Locală, pe baza referatului întocmit de către serviciile/compartimentele de specialitate din cadrul acesteia, prin dispoziţie a primarului, pe baza referatului şi a proiectului de dispoziţie întocmite de Serviciul autorizări activităţi economice.

(5) Din oficiu, ca urmare a neridicării în termen de 60 de zile de la notificarea privind emiterea acestuia, prin dispoziţie a primarului, pe baza referatului şi a proiectului de dispoziţie întocmite de Serviciul autorizări activităţi economice.

(6) În cazul pierderii dreptului de utilizare/folosinţă a imobilului - construcţii şi/sau teren - aflat în patrimoniul Municipiului Târgu Mureş, în urma unei sentinţe irevocabile, prin dispoziţie a primarului, pe baza referatului şi a proiectului de dispoziţie întocmite de Serviciul autorizări activităţi economice.

**Art. 25**

Serviciile publice, societăţile comerciale şi entităţile organizaţionale de interes local din subordinea Consiliului Local al Municipiului Târgu Mureş pot să desfăşoare, prin excepţie de la prevederile art.9, lit.f), activităţi de comercializare a produselor şi serviciilor de piaţă prevăzute în regulamentele de organizare şi funcţionare sau în statutele proprii, cu îndeplinirea condiţiilor stabilite în reglementările specifice în domeniul sanitar, sanitar-veterinar, protecţiei mediului şi al protecţiei muncii.

**Secţiunea a 2-a**

**Avizul de funcţionare**

**Art. 26**

Avizul de funcţionare este actul administrativ cu caracter individual emis de primar prin care se stabilesc condiţiile în care comerciantului - operatorului economic - îi este permisă desfăşurarea exerciţiilor comerciale prevăzute la art.6, cu excepţia celor încadrate în clasele 5610, 5621, 5629 şi 5630 conform CAEN Rev.2, în mod permanent, ocazional sau temporar, în structuri de vânzare cu sediul fix, situate în zone publice, zone de altă natură destinată folosinţei publice şi în imobile - construcţii şi/sau teren - proprietăţi private destinate accesului publicului, aflate pe teritoriul administrativ al Municipiului Târgu Mureş.

**Art. 27**

Sunt considerateactivităţi de comercializare a produselor şi serviciilor de piaţă desfăşurate în mod permanent, acele activităţi care se desfăşoară cu regularitate, în structuri de vânzare situate în clădiri sau spaţii amenajate în clădiri având, de regulă, destinaţia sau funcţiunea de comerţ şi/sau de prestări servicii, după caz, care au stabilite orare de funcţionare în funcţie de necesităţile consumatorilor, şi care răspund cerinţelor privind libera concurenţă, protecţia vieţii, sănătăţii, securităţii şi intereselor economice ale consumatorilor.

**Art. 28**

Sunt considerateactivităţi de comercializare a produselor şi serviciilor de piaţă desfăşurate ocazional sau temporar, activităţile prevăzute la art.6 şi care îndeplinesc cumulativ următoarele cerinţe:

a) se desfăşoară pe o perioadă determinată de timp în structuri de vânzare amplasate direct pe sol, fără fundaţii şi platforme - tonete şi pupitre acoperite sau închise, destinate difuzării şi comercializării presei, cărţilor şi florilor, corturi şi pavilioane expoziţionale, autovehicule speciale şi mijloace de transport destinate activităţii comerciale, mijloace şi aparate destinate activităţii de agrement - ale căror formă, dimensiune şi aspect sunt avizate de către Direcţia Arhitect Şef în conformitate cu prevederile Anexei 8 privind Reglementările pentru amenajarea şi utilizarea spaţiului public aferentă Reactualizării Planului Urbanistic General al Municipiului Târgu Mureş aprobat prin H.C.L. nr. 404/2022;

b) lucrările pentru amplasarea acestor structuri de vânzare pot fi executate fără autorizaţie de construire, în baza avizului de amplasare, respectiv, al avizului pentru ocuparea terenului aparţinând domeniului public, după caz, şi care nu determină congestionarea sau blocarea traficului pietonal pe trotuar, şi fără necesitatea de racordare şi/sau branşare la utilităţi urbane, cu excepţia energiei electrice;

c) se desfăşoară, fie cu ocazia sărbătorilor consacrate şi/sau legale: Ziua Îndrăgostiţilor, Sărbătoarea Mărţişorului, Ziua Internaţională a Femeii, Floriile, Sărbătorile Pascale, Ziua Internaţională a Muncii, Zilele Târgumureşene, Luminaţia, Ziua Naţională a României, Crăciunul, fie în cadrul manifestărilor cu caracter social, cultural, artistic, sportiv, economic şi altele asemenea de interes public, precum: festivaluri dedicate, concerte de muzică şi reprezentaţii artistice, târguri şi expoziţii tematice, evenimente sportive şi pentru tineret de amploare, campanii de informare şi de consultare a cetăţenilor, etc.

**Secţiunea a 3-a**

**Autorizaţia de alimentaţie publică**

**Art. 29**

Autorizaţia de alimentaţie publică este actul administrativ cu caracter individual emis de primar prin care se stabilesc condiţiile în care comerciantului - operatorului economic - îi este permisă desfăşurarea serviciilor de alimentaţie publică încadrate în clasele 5610, 5621, 5629 şi 5630 conform CAEN Rev.2, în mod permanent, ocazional sau temporar, în structuri de vânzare necuprinse în structuri de primire turistică cu funcţiuni de cazare, cât şi în structuri de vânzare cuprinse în structuri de primire turistică cu funcţiuni de cazare, dar care nu funcţionează în circuit închis, situate în clădiri, pe terenurile din proximitatea acestora, sau în construcţii provizorii autorizate sau agreate, precum şi în autovehicule speciale, situate, respectiv, staţionate, în zone publice, în spaţii de altă natură destinată folosinţei publice şi în imobile - construcţii şi/sau teren - proprietăţi private, aflate pe teritoriul administrativ al Municipiului Târgu Mureş.

**Art. 30**

1. Pot fi autorizate să funcţioneze ca unităţi de alimentaţie publică situate la parterul imobilelor de locuinţe, numaiacele spaţii care au destinaţia de alimentaţie publică şi/sau de spaţii comerciale stabilite în proiectul iniţial al imobilului.
2. În structurile de vânzare situate la parterul imobilelor de locuinţe, transformate din locuinţe (funcţiune stabilită prin proiectul iniţial) în spaţii comerciale, nu se autorizează activităţi de alimentaţie publică.

**Art. 31**

Este permisă amenajarea de terase sezoniere în proximitatea structurilor de vânzare a serviciilor de alimentaţie publică, condiţionată de:

1. Îndeplinirea cerinţei - disciplina în construcţii - prin obţinerea, în condiţiile şi cu respectarea Regulamentului privind eliberarea acordului Direcţiei Arhitect Şef în vederea obţinerii autorizaţiei de funcţionare provizorie pentru amenajarea teraselor sezoniere şi a comerţului promoţional în zona centrală a Municipiului Târgu Mureş, în vigoare;
2. Îndeplinirea cerinţei - atribuirea amplasamentului - prin obţinerea avizului Serviciului Public Administraţia Domeniului Public pentru ocuparea temporară a acelor terenuri care aparţin domeniului public şi/sau privat al Municipiului Târgu Mureş.

**Art. 32**

Desfăşurarea activităţii la terasa sezonieră amenajată în condiţiile impuse la art.31, este permisă numai după depunerea *”Declarației privind încadrarea pe tipuri a unităților de alimentație publică”,* al cărei modelesteprevăzut în Anexa nr. 4 la prezentul regulament, şi integrarea caracteristicilor funcţionale ale terasei, respectiv, suprafaţa acesteia şi numărul locurilor pentru consumatori, în caracteristicile funcţionale declarate iniţial la emiterea autorizaţiei de alimentaţie publică a structurii de vânzare, fiind parte integrantă a acesteia, în vederea recalculării taxelor instituite.

**Secţiunea a 4-a**

**Acordul pentru orarul de funcţionare a structurii de vânzare**

**Art. 33**

Acordul pentru orarul de funcţionare a structurii de vânzare este actul administrativ cu caracter individual emis de primar prin care se stabilesc condiţiile în care comerciantului - operatorului economic - îi este permisă desfăşurarea exerciţiilor comerciale prevăzute la art.8, în mod permanent, în structuri de vânzare cu sediul fix, situate în zone publice, în spaţii de altă natură destinată folosinţei publice şi în imobile - construcţii şi/sau teren - proprietăţi private destinate accesului publicului, aflate pe teritoriul administrativ al Municipiului Târgu Mureş.

**Secţiunea a 5-a**

**Orarul de funcţionare**

**Art. 34**

Orarul de funcţionare a unei structuri de vânzare reprezintă programul, împărțit pe ore şi pe zile și care se repetă săptămânal, pe baza căruia comerciantul - operatorul economic - îşi desfăşoară activitatea iar consumatorul poate achiziţiona produsele şi serviciile de piaţă pe care acesta le oferă spre vânzare.

**Art. 35**

Orarul de funcţionare se stabileşte de către fiecare comerciant şi se supune spre aprobare primarului odată cu cererea de emitere a actului administrativ pentru comercializarea produselor şi serviciilor de piaţă pe teritoriul administrativ al Municipiului Târgu Mureş, şi va fi integrat în acesta.

**Art. 36**

1. Orarul de funcţionare se aprobă în condiţiile prevăzute în prezentul regulament, în funcţie de necesităţile consumatorilor şi cu asigurarea protecţiei vieţii, sănătăţii şi securităţii acestora, cât şi a intereselor economice ale comercianţilor - operatorilor economici.
2. Modificarea orarului de funcţionare, la iniţiativa comerciantului, în interiorul limitelor aprobate iniţial, respectiv, în intervalul orar: 08:00-22:00, se poate realiza fără îndeplinirea altor formalităţi, printr-o notificare depusă în acest sens la Biroul unic, o copie a acesteia va fi păstrată la locul de desfăşurare a activităţii în vederea verificării de către agenţii constatatori.

**Art. 37**

Orarul de funcţionare se afişează la intrarea în unitate, în mod vizibil din exterior, comerciantul fiind obligat să asigure respectarea acestuia.

**Art. 38**

Structurile de vânzare cu amănuntul din sectorul alimentar nu pot fi închise mai mult de două zile consecutive, cu excepţia unor cauze obiective de nefuncţionare.

**Art. 39**

În vederea îndeplinirii de către operatorul economic a cerinţei - ordinea şi liniştea publică - se impun acestuia următoarele condiţionări privind activitatea unei structuri de vânzare în intervalul orar 22:00-08:00:

1. Pentru structura de vânzare situată la parterul imobilelor de locuinţe sunt obligatorii avizul scris al comitetului executiv al asociaţiei de proprietari şi acordul scris al proprietarilor direct afectaţi cu care se învecinează, pe plan orizontal şi vertical, aceasta.
2. Pentru structura de vânzare situată în clădiri individuale este obligatoriu acordul scris al proprietarilor direct afectaţi cu care se învecinează, pe plan orizontal, aceasta.

**Art. 40**

Este interzisă desfăşurarea în intervalul orar 22:00-08:00 a oricăror activităţi de comercializare a produselor şi serviciilor de piaţă în structuri de vânzare situate în imobile de locuinţe, cu excepţia celor situate la parterul acestora şi care îndeplinesc cerinţele prevăzute la art. 39, cât şi a structurilor de primire turistică cu funcţiune de cazare: apartamente şi camere de închiriat în locuinţe familiale.

**Art. 41**

Prelungirea orarului de funcţionare aprobat a unei unităţi de alimentaţie publică cu scopul rezervării acesteia pentru desfăşurarea de evenimente private, este permisă cu îndeplinirea cumulativ a următoarelor cerinţe:

1. Comerciantul - operatorul economic - va notifica Direcţia Poliţia Locală cu cel puţin 48 de ore înainte de desfăşurarea evenimentului, cu privire la data şi intervalul orar al rezervării localului şi asumarea, prin declaraţie pe propria răspundere a reprezentantului legal al acestuia, a faptului că va întreprinde toate măsurile ce se impun în vederea îndeplinirii cerinţei - ordinea şi liniştea publică.
2. Afişarea în ziua desfăşurării evenimentului, lângă orarul de funcţionare aprobat, a anunţului „REZERVAT”, cu precizarea intervalului orar.
3. Pe întreaga perioadă a rezervării localului de alimentaţie publică, o copie a notificării privind rezervarea cât și documentul justificativ privind închirierea acestuia, vor fi păstrate la locul de desfăşurare a evenimentului în vederea verificării acestora de către agenţii constatatori.

**Art. 42**

Încălcarea repetată a normelor legale privind ordinea şi liniştea publică atrage modificarea orarului de funcţionare prin dispoziţia primarului, pe baza referatului şi a proiectului de dispoziţie, întocmite de Serviciul autorizări activităţi economice, la propunerea agenţilor constatatori din cadrul poliţiei, jandarmeriei şi a poliţiei locale.

**Secţiunea a 6-a**

**Taxe pentru eliberarea actelor administrative pentru comercializarea**

**produselor şi serviciilor de piaţă**

**Art. 43**

Comerciantul - operatorul economic - care are obligaţia de a obţine actul administrativ pentru comercializarea produselor şi serviciilor de piaţă, respectiv, avizul de funcţionare, autorizaţia de alimentaţie publică şi acordul pentru orarul de funcţionare a structurii de vânzare, trebuie să plătească o taxă înainte de a i se elibera actul respectiv.

**Art. 44**

Niveluriletaxelor pentru eliberarea, modificarea şi eliberarea duplicatelor actelor administrative prevăzute la art.43se stabilesc anual, prin hotărâre a Consiliului Local al Municipiului Târgu Mureş.

**Art. 45**

(1) Taxa pentru eliberarea autorizaţiei de alimentaţie publică se stabileşte în funcţie de suprafaţa de serviredeclarată de operatorul economic în formularul prevăzut la art.32 şi încadrarea acesteia în intervalele de suprafeţe aprobate de Consiliul local al Municipiului Târgu Mureş.

(2) În înţelesul prezentei hotărâri, expresia „suprafaţa de servire”reprezintă suprafața utilă comercială pentru activităţile clasificate conform CAEN Rev.2 în clasele „5610 - Restaurante” și „5630 - Baruri și alte activități de servire a băuturilor”, ca rezultat al însumării suprafețelor saloanelor, teraselor și grădinilor de vară.

**Art. 46**

În cazul retragerii actului administrativ pentru comercializarea produselor şi serviciilor de piaţă atât la solicitarea autorităţilor publice abilitate cât şi la solicitarea titularului înainte de data expirării valabilităţii acestuia, nu se restituie taxa achitată.

**CAPITOLUL V**

**Metodologia de emitere a actelor administrative pentru**

**comercializarea produselor şi serviciilor de piaţă**

**Art. 47**

Documentaţia necesară în vederea emiterii **avizului de funcţionare** pentru desfăşurarea exerciţiilor comerciale **în mod permanent** va cuprinde:

**1.** Certificatul de înregistrare eliberat de Oficiul Registrului Comerţului;

**2.** Certificatul constatator eliberat de Oficiul Registrului Comerţului pentru sediul secundar (punct de lucru) sau, după caz, pentru activităţi desfăşurate în afara sediilor proprii (pieţe, zone publice), pentru care se solicită avizarea;

**3.** Dovada titlului asupra imobilului - construcţii şi/sau teren:

**3.1.** Extrasul de carte funciară pentru informare, actualizat, nu mai vechi de 90 de zile;

**3.2.** Extrasul de plan cadastral, actualizat, nu mai vechi de 90 de zile;

**3.3.** Actul de folosinţă / utilizare a structurii de vânzare:

**a)** contractul în baza căruia proprietarul a cedat dreptul de folosinţă / utilizare a imobilului - construcţii şi/sau teren - pentru desfăşurarea exerciţiului comercial, pentru cazul în care solicitantul nu are calitatea de proprietar;

**b)** convenţia / contractul încheiat cu administratorul / proprietarul centrului public de desfacere, pentru cazul în care structura de vânzare este situată în perimetrul pieţei;

**4.** Releveul (schiţa) construcţiei;

**5.** Pentru desfăşurarea activităţii structurii de vânzare în intervalul orar 22:00-08:00, se va prezenta:

**5.1.** Avizul scris al comitetului executiv al asociaţiei de proprietari şi acordul scris al proprietarilor direct afectaţi cu care se învecinează, pe plan orizontal şi vertical, structura de vânzare situată la parterul imobilelor de locuinţe;

**5.2.** Acordul scris al proprietarilor direct afectaţi cu care se învecinează, pe plan orizontal structura de vânzare situată în clădiri individuale.

**6.** Acordul scris al proprietarilor direct afectaţi cu care se învecinează, pe plan orizontal şi/sau, după caz, pe plan vertical, structura de vânzare situată în clădiri individuale şi/sau, după caz, la parterul imobilelor de locuinţe, pentru următoarele cazuri:

**6.1. S**tructura de vânzare nu deţine Autorizaţia de construire pentru schimbarea destinaţiei acesteia.

**6.2.** În structura de vânzare se vor presta servicii care pot produce poluare de orice fel.

**6.3.** În structura de vânzare se va desfăşura comerţ cu ridicata / de gros.

**7.** Contractul încheiat cu operatorul local al serviciilor de salubrizare.

**Art. 48**

Documentaţia necesară în vederea emiterii **avizului de funcţionare** pentru desfăşurarea exerciţiilor comerciale **în mod ocazional sau temporar** va cuprinde:

**1.** Certificatul de înregistrare eliberat de Oficiul Registrului Comerţului;

**2.** Certificatul constatator eliberat de Oficiul Registrului Comerţului pentru sediul secundar (punct de lucru) sau, după caz, pentru activităţi desfăşurate în afara sediilor proprii (pieţe, zone publice), pentru care se solicită avizarea;

**3.** În vederea corelării desfăşurării unui exerciţiu comercial în zone publice, cu conţinutul documentaţiilor de urbanism şi cu cel al acordului administratorului terenului:

**3.1.** Avizuladministratorului terenului pe care se va desfăşura activitatea;

**3.2.** AvizulDirecţiei Arhitect Şef pentru dotarea cu mobilier urban şi cu privire la condiţiile tehnice impuse construcţiilor provizorii.

**Art. 49**

Documentaţia necesară în vederea emiterii **autorizaţiei de alimentaţie publică**, va cuprinde:

**1.** Certificatul de înregistrare eliberat de Oficiul Registrului Comerţului;

**2.** Certificatul constatator eliberat de Oficiul Registrului Comerţului pentru sediul secundar (punct de lucru) sau, după caz, pentru activităţi desfăşurate în afara sediilor proprii (pieţe, zone publice), pentru care se solicită autorizarea;

**3.** Dovada titlului asupra imobilului - construcţii şi/sau teren:

**3.1.** Extrasul de carte funciară pentru informare, actualizat, nu mai vechi de 90 de zile;

**3.2.** Extrasul de plan cadastral, actualizat, nu mai vechi de 90 de zile;

**3.3.** Actul de folosinţă / utilizare a structurii de vânzare:

**a)** contractul în baza căruia proprietarul a cedat dreptul de folosinţă / utilizare a imobilului - construcţii şi/sau teren - pentru desfăşurarea exerciţiului comercial, pentru cazul în care solicitantul nu are calitatea de proprietar;

**b)** convenţia / contractul încheiat cu administratorul / proprietarul centrului public de desfacere, pentru cazul în care structura de vânzare este situată în perimetrul pieţei;

**4.** Releveul (schiţa) construcţiei;

**5.** Pentru desfăşurarea activităţii structurii de vânzare în intervalul orar 22:00-08:00, se va prezenta:

**5.1.** Avizul scris al comitetului executiv al asociaţiei de proprietari şi acordul scris al proprietarilor direct afectaţi cu care se învecinează, pe plan orizontal şi vertical, structura de vânzare situată la parterul imobilelor de locuinţe;

**5.2.** Acordul scris al proprietarilor direct afectaţi cu care se învecinează, pe plan orizontal structura de vânzare situată în clădiri individuale.

**6.** Declarația privind încadrarea pe tipuri a unităților de alimentație publică;

**7.** Contractul încheiat cu operatorul local al serviciilor de salubrizare.

**Art. 50**

Documentaţia necesară în vederea emiterii **acordului pentru orarul de funcţionare** a structurii de vânzare va cuprinde:

**1.** Certificatul de înregistrare eliberat de Oficiul Registrului Comerţului;

**2.** Certificatul constatator eliberat de Oficiul Registrului Comerţului pentru sediul secundar (punct de lucru) pentru care se solicită acordul;

**3.1.** Avizul scris al comitetului executiv al asociaţiei de proprietari şi acordul scris al proprietarilor direct afectaţi cu care se învecinează, pe plan orizontal şi vertical, structura de vânzare situată în imobile de locuinţe, după caz;

**3.2.** Acordul scris al proprietarilor direct afectaţi cu care se învecinează, pe plan orizontal structura de vânzare situată în clădiri individuale, după caz;

**4.** Acordul scris al proprietarilor direct afectaţi cu care se învecinează, pe plan orizontal şi/sau, după caz, pe plan vertical, structura de vânzare situată în clădiri individuale şi/sau, după caz, la parterul imobilelor de locuinţe, pentru cazul în care structura de vânzare nu deţine Autorizaţia de construire pentru schimbarea destinaţiei acesteia.

**5.** Autorizaţiile, avizele, brevetele, licenţele, permisele, aprobările sau alte asemenea acte administrative, după caz, prevăzute în legi speciale şi acte normative specifice.

**6.** Contractul încheiat cu operatorul local al serviciilor de salubrizare.

**Art. 51**

Documentele prevăzute la art.47-50 se vor prezenta în original şi în câte o copie a fiecăruia în vederea certificării olograf, de către reprezentanţii Biroului unic, pentru conformitatea acestora cu originalul, iar pentru cazul în care documentaţia este transmisă electronic, documentele vor fi certificate olograf pentru conformitate cu originalul de către reprezentantul legal al solicitantului, cu menţionarea suplimentar a numelui şi prenumelui, precum şi a calităţii acestuia.

**Art. 52**

Biroul unic va transmite Serviciului autorizări activităţi economice cererea privind emiterea actului administrativpentru comercializarea produselor şi serviciilor de piaţă cu documentaţia aferentă, în vederea verificării îndeplinirii:

1. Cerinţei - disciplina în construcţii - cu privire la asigurarea corelării desfăşurării unui exerciţiu comercial într-o structură de vânzare cu sediul fix prevăzută la art.9, lit.d).
2. Cerinţei - ordinea şi liniştea publică - cu privire la existenţa avizului scris al comitetului executiv al asociaţiei de proprietari şi al acordului scris al proprietarilor direct afectaţi, după caz.

**Art. 53**

1. În cazul în care documentaţia este completă şi sunt îndeplinite cerinţele prevăzute la art.52, Serviciul autorizări activităţi economice va proceda la emiterea actului administrativpentru comercializarea produselor şi serviciilor de piaţă.
2. În cazul unei documentaţii incomplete şi/sau a neîndeplinirii cerinţelor prevăzute la art.52, Serviciul autorizări activităţi economice va notifica solicitantul - operatorul economic - motivul respingerii cererii şi modul de remediere a deficienţelor constatate, după caz.

**CAPITOLUL VI**

**Facilităţi fiscale**

**Art. 54**

1. Comerciantul - operatorul economic - care organizează în cadrul unităţii de alimentaţie publică evenimente artistice şi de divertisment live (muzică instrumentală live fără instalaţii de amplificare a sunetului, stand-up comedy şi scenete) nu datorează taxă de eliberare a actului administrativpentru comercializarea produselor şi serviciilor de piaţă pentru anul curent, în cazul în care, în anul precedent a organizat minim 50 de astfel de evenimente.
2. Fac excepţie de la prevederile alin.(1) evenimentele private de tipul: nuntă, botez, majorat, sărbătorirea zilei de naştere sau onomastice şi altele asemenea, organizate în cadrul unităţii de alimentaţie publică.
3. În vederea acordării facilităţii fiscale prevăzută la alin.(1), solicitantul va depune la Biroul unic următoarea documentaţie care va cuprinde, obligatoriu, următoarele:
4. Declaraţia pe propria răspundere a reprezentantului legal al operatorului economic privind calendarul organizării evenimentelor prevăzute la alin.(1);
5. Documente justificative privind prestarea actului artistic şi de divertisment;
6. Documente justificative privind achitarea serviciilor prestate.
7. Biroul unic va transmite documentaţia prevăzută la alin.(3), spre analiză şi verificare, Direcţiei Fiscale Locală, care la rându-i va emite, către Serviciul autorizări activităţi economice, avizul privind acordarea facilităţii fiscale.
8. În baza avizului privind acordarea facilităţii fiscale, Serviciul autorizări activităţi economice va elibera actul administrativpentru comercializarea produselor şi serviciilor de piaţă fără perceperea taxei corespunzătoare.

**CAPITOLUL VII**

**Dispoziţii tranzitorii şi finale**

**Art. 55**

Prezentul regulament intră în vigoare la data de 1 aprilie 2023.

**Art. 56**

Începând cu data intrării în vigoare a prezentului regulament, avizele de funcţionare, avizele de funcţionare pentru centrele publice de desfacere (pieţe) şi autorizaţiile de funcţionare pentru unităţile de alimentaţie publică eliberate până la această dată rămân valabile până la data de 30 iunie 2023, emiterea actului administrativ pentru comercializarea produselor şi serviciilor de piaţă instituit prin prezentul regulament se va realiza pe baza prezentării *„Declaraţiei în vederea emiterii actului administrativ pentru comercializarea produselor şi serviciilor de piaţă pentru anul 2023”*, al cărei model este prevăzut în Anexa nr. 5 la prezentul regulament, condiţionată de achitarea taxei de viză stabilită pentru anul 2023.

**Art. 57**

Începând cu anul 2024, până la data de 31 martie a fiecărui an, titularul unui act administrativ pentru comercializarea produselor şi serviciilor de piaţă emis în condiţiile prezentului regulament, poate solicita, anual, emiterea unui alt act administrativ pe baza prezentării *„Declaraţiei în vederea emiterii actului administrativ pentru comercializarea produselor şi serviciilor de piaţă pentru anul \_\_\_\_\_\_\_\_\_”*, al cărei model este prevăzut în Anexa nr. 6 la prezentul regulament, condiţionată de achitarea taxei de eliberare stabilită la art.44.

**Art. 58**

La data intrării în vigoare a prezentului regulament se abrogă orice alte dispoziţii contrare acestuia.

**­­­\_\_\_\_\_\_\_\_\_\_\_\_**